নিজস্ব সংবাদদাতা, সাভার ॥ সড়ক, পরিবহন ও সেতু মন্ত্রী ওবায়দুল কােেদর বলেছেন, আমরা অনেক সময় লোভ আর লাভের জন্য জনগনের স্বার্থকে বিকিয়ে দেই। অনেকটা উপর দিয়ে ফিটফাট আর ভেতরে সদরঘাট। তবে, সদরঘাটের অবস্থা ভাল হলেও সড়কে চলাচলরত যানবাহনের ফিটনেসটা ঠিক করা সম্ভব হচ্ছে না। তবে তার জন্য আমরা কাজ করে যাচ্ছি।
আজ শনিবার দুপুরে বাইপাইল-আব্দুল্লাহপুর মহাসড়কের আশুলিয়া থানাধীন ‘ইউনিক’ এলাকায় ড্রেনেজসহ ১৪ কোট টাকা ব্যয়ে নবনির্মিত ২ কিলোমিটার সড়কের উদ্বোধন শেষে সাংবাদিকদের সাথে আলাপকালে তিনি এ কথা বলেন। নব নির্মিত এ সড়কটি নির্মানের কারনে আসছে ঈদ আর বর্ষা মৌসুমে যাত্রীদের দুর্ভোগ লাঘব হবে।
মন্ত্রী এ সময় আরো বলেন, আগামী জানুয়ারীতে বিমান বন্দর থেকে ডিইপিজেড পর্যন্ত প্রায় ৩২ কি.মি. সড়কে বিদেশী অর্থায়নে এক্সপ্রেস এলিভেটেড ওয়ে নির্মানের কাজ শুরু হবে। এর নীচ দিয়ে ৪টি পথ থাকবে যান চলাচলের জন্য।
সড়ক ও জনপথের প্রধান নির্বাহী প্রকৌশলী আতাউর রহমানসহ উর্দ্ধতন কর্মকর্তারা এ সময় উপস্থিত ছিলেন।